b'\n_START_ARTICLE_\nSakara\n_START_SECTION_\nZgodnje dinasti\xc4\x8dno obdobje\n_START_PARAGRAPH_\nNajstarej\xc5\xa1i pokopi aristokratov so se za\xc4\x8deli v \xc4\x8dasu Prve dinastije na severni strani sakarskega platoja. Kralje so v tem \xc4\x8dasu pokopavali v Abidosu. Prvi kraljevi pokop v podzemnih galerijah v Sakari je bil v \xc4\x8dasu Druge dinastije. Zadnji kralj iz Druge dinastije, Kasekemui, je bil \xc5\xa1e pokopan v Abidosu, vendar je v Sakari \xc5\xbee zgradil svoj spomenik, sestavljen iz velikega pravokotnega obzidanega prostora, znanega kot Gisr el-Mudir.  Njegov spomenik je morda navdihnil gradnjo mogo\xc4\x8dnega obzidja okoli kompleksa Stopni\xc4\x8daste piramide. D\xc5\xbeoserjev grobni kompleks, ki je delo kraljevega arhitekta Imhotepa, vsebuje veliko la\xc5\xbenih zgradb in sekundarno mastabo, tako imenovano ju\xc5\xbeno grobnico.\n_START_SECTION_\nStaro kraljestvo\n_START_PARAGRAPH_\nSkoraj vsi kralji iz \xc4\x8cetrte dinastije so za gradnjo svojih piramid izbrali druga mesta. V drugi polovici Starega kraljestva, se pravi v \xc4\x8dasu Pete in \xc5\xa0este dinastije, je mesto pokopov ponovno postala Sakara. Piramide Pete in \xc5\xa0este dinastije niso zgrajene iz masivnega kamna, njihovo jedro pa je iz kr\xc5\xa1ja. Piramide so temu primerno slab\xc5\xa1e ohranjene kot svetovno znane piramide v Gizi, ki so jih zgradili kralji iz \xc4\x8cetrte dinastije. Unas, zadnji vladar iz Pete dinastije, je bil prvi kralj, ki je pogrebne sobe v svoji piramidi okrasil s piramidnimi besedili.  V Starem kraljestvu je bilo v navadi, da so dvorjane pokopavali v mastabah v bli\xc5\xbeini piramide njihovega vladarja. V okolici Unasovega in Pepijevega piramidnega kompleksa je zato nastala mno\xc5\xbeica zasebnih grobnic.\n_START_SECTION_\nSrednje kraljestvo\n_START_PARAGRAPH_\nOd Srednjega kraljestva dalje Memfis ni bil ve\xc4\x8d prestolnica Egipta. Kralji so se zato pokopavali na razli\xc4\x8dnih mestih. V Sakari je iz tega obdobja samo nekaj zasebnih spomenikov.\n_START_SECTION_\nNovo kraljestvo\n_START_PARAGRAPH_\nV Novem kraljestvu je bil Memfis pomembno upravno in voja\xc5\xa1ko sredi\xc5\xa1\xc4\x8de, po amarnskem obdobju znova prestolnica Egipta. Od Osemnajste dinastije dalje so v Sakari gradili svoje grobnice \xc5\xa1tevilni visoki dr\xc5\xbeavni uradniki. Veliko grobnico je \xc5\xa1e v \xc4\x8dasu, ko je bil general, zgradil Horemheb, \xc4\x8deprav je bil pokopan v Dolini kraljev v Tebah. Druge pomembne grobnice so imeli vezirja Aperel in Neferenpet, umetnik Tutmoz in Tutankamonova dojilja Maija._NEWLINE_\xc5\xa0tevilni spomeniki iz zgodnej\xc5\xa1ih obdobij so takrat \xc5\xa1e stali, venda so bolj ali manj razpadli.  Princ Hemveset, sin faraona Ramzesa II., se je lotil obnove spomenikov v Sakari. Med drugim je obnovil Unasovo piramido in nanjo dodal svoj napis v spomin na obnovo, in  pove\xc4\x8dal Serapeum, kjer so pokopavali mumificirane svete bike Apise. Sam je bil kasneje pokopan v katakombah. Francoski egiptolog Auguste Mariette je leta 1851 v Hemvesetovi grobnici odkril edino nepo\xc5\xa1kodovano Apisovo mumijo v Serapeumu.\n_START_SECTION_\nSpomeniki iz Novega kraljestva\n_START_PARAGRAPH_\nIz obdobja Novega kraljestva je ve\xc4\x8d skupin grobnic visokih uradnikov, med njimi Horemhebova,  Majeva in Meritova. Reliefi in kipi iz zadnjih dveh grobnic so razstavljeni Nacionalnem muzeju antikvitet v Leidenu in Britanskem muzeju v Londonu.\n_START_SECTION_\nObdobja po Novem kraljestvu\n_START_PARAGRAPH_\nV obdobjih po Novem kraljestvu, ko je bila prestolnica Egipta v ve\xc4\x8d mestih v Nilovi delti, je Sakara ostala pokopali\xc5\xa1\xc4\x8de aristokratov. Razen tega je postala pomemben cilj romarjev v razli\xc4\x8dna kultna sredi\xc5\xa1\xc4\x8da.  V Serapeumu so se v steno vklesale ob\xc5\xa1irne podzemne galerije, v katerih se je pokopalo veliko mumificiranih ibisov, pavijanov, ma\xc4\x8dk, psov in sokolov.\n_START_SECTION_\nRopanje najdi\xc5\xa1\xc4\x8da med protesti leta 2011\n_START_PARAGRAPH_\nMed protesti leta 2011 so v Sakari, Abusirju  in Dah\xc5\xa1urju naredili veliko \xc5\xa1kode plenilci, ki so vdirali v skladi\xc5\xa1\xc4\x8da artefaktov. Spomeniki so ostali ve\xc4\x8dinoma nepo\xc5\xa1kodovani.\n_START_SECTION_\nNedavna odkritja\n_START_PARAGRAPH_\nMed rutinskimi izkopavanji v katakombah psov v sakarski nekropoli, ki jih je vodil Salima Ikram, so leta 2011 odkrili skoraj osem milijonov mumificiranih \xc5\xbeivali, ve\xc4\x8dinoma psov. Domneva se, da so jih tam odlo\xc5\xbeili njihovi lastniki kot pripro\xc5\xa1njo svojim bogovom.'